Re dira boipiletšo go batho ba gešo ka moka re sa ele hloko mmala gore ba dire gore ngwaga wo o be wa go aga kopano ka tšhomišano gore go be le diphethogo.
Boipiletšo bjo bo dirile ke Presidente Thabo Mbeki go polelo ya gagwe go setšhaba ya ngwaga wa 2001. Bjale ka ngwaga wo o fetilego, Presidente o boletše ka bohlokwa bja gore mmušo o šome bjalo ka sehlopa le dikarolo tša go fapapana tša setšhaba sa Afrika Borwa. O boletše ka bohlokwa bja kgolo ya ikonomi Afrika Borwa. Gape o ile a bolela ka hlokego ya gore ikonomi e kaonafale, e hlole mešomo, e fihlele dinyakwa tša motheo le go fediša go hloka tekatekano fao go lego gona ka nageng.
MaAfrika Borwa a ka ikgantšha ka tše ntšhi tšeo di fihletšwego.
Tlhotlo ye re lebanego le yona bjale ke go gatela pele go tloga go tše re di dirilego. Presidente le Ditona ba ile ba hlaloša seo ba tlilo go se dira ka la 9 le 16 Feberwari, mo ngwageng wa 2001.
Seo re nyakago se fihlela ke go dira gore ikonomi e golo ka lebelo le legolo, go oketša go šoma gabotse ga yona le go šoma ka tsela ya maleba, go rotoša palo ya bao ba lego mošomong le go fokotša bodiidi le go se lekalekane.
Maikemišetšo a rena ke go ba le lesolo le le tšwelago pele kgahlanong le bodiidi le go hloka tlhabologo ya magaeng le ditoropong, Ka go šomiša dipeeletšo go ikonomi le batho, tlhabollo ya bokgoni, tlhabollo ya mafelo, le kaonafatšo ya mebušo ya selegae, go fokotša bodiidi le go tiiša mokgwa wa tsheko ya bosenyi ...
Presidente o tsebagaditše mafelo a magaeng le a ditoropong fao mananeo a tlago thoma ka bjako, go netefatša gore mabato ka moka a mmušo a a šomišana.
go tla ba le mananeo ao a rulagantšhitšwego go mafelo ao a kgethilwego ao magareng ga tše dingwe, a tlago šomana le dilo tša go swana le dintlo, meetse, tshepedišo ya ditšhila, maphelo go akaretšwa HIV/AIDS, go lefala diphenšene, dijo ka malapeng le phepo, phokotšo ya bodiidi go akaretšwa kabelo ye e itšego ya ditirelo tša mahala, ditirelo tša kgoro ya selegae, thuto le tlhahlo, dipapadi le khaltšhara.
Mananeo a mangwe ao a lego gona a tla tšwela pele.
Mmušo o amogetše leano la Tlhabollo ya Bokgoni bja Batho leo le tlago re kgontšha gore re thome ka lenaneo la tlhabollo ya bokgoni la bao ba lego go mafelo ao a lego bohlokwa kudu go ikonomi.
fa batho dibaka tša go hwetša mešomo kaonafatša seemo sa Afrika Borwa ka ntle ga naga kaonafatša tsela yeo batho ba phelago ka yona ka metseng ya bona.
Go kaonafatša motheo wa tlhabollo ya batho go kaonafatša seemo sa maphelo le sa phepo go kaonafatša botšeakarolo go tlhabollo ya bana ba bannyane, thuto ya batho ba bagolo le boleng bja thuto ka kakaretšo go ba le baithuti ba bantšhi go go thuto tša Mathematics le Saense le go kaonafatša dipoelo.
Ka tlaleletšo go lesolo la kgahlanong le AIDS, go tla ba le tšhomelo ye e akaretšago mabapi le ditlhotlo tša maphelo ka nageng le go netefatša gore go ba le go ikarabela ga maleba go malwetši ka moka ao a tshelelago, go akaretšwa malaria, TB, Malwetši a thobalano, kholera, le hepatitis.
Ge re leka gore batho ba bantšhi ba hwetše hlokomelo ya maphelo, diklliniki le maokelo a ntše a agiwa le go kaonafatšwa.
Mmušo o tla tšwela pele ka go ela hloko taba ya bosenyi. Re tloga re lemoga taba ya gore polokego le tšhireletšo ya baduudi ka moka ke tokelo ya motheo le karolo ye bohlokwa ya maitekelo ao a tšwelago pele a go kaonafatša boleng bja bophelo bja batho ka moka.
Go bile le katlego go mafelo a mantšhi ka bao ba phethagatšago molao, ka go šomiša tšhomelo ya mohlakanelwa ya go lwantšha dihlopa tša bosenyi le go tšea phahlo yeo e hweditšwego ka bomenetša.
Kgoro ya Ditirelo tša Phošollo, Tirelo ya Maphodisa ya Afrika Borwa, diScorpion, Ajensi ya Botlhodi ya Afrika Borwa le Tirelo ya Maphodisa a Sephiring a Afrika Borwa di tla tšwela pele ka go neelana ka tshedimošo gore di tiiše masolo a tšona kgahlanong le bosenyi go tla šomanwa le go šalela morago fao go lego gona mabapi le bosenyi bja dihlopa ka gare ga naga le dihlopa tša go tšwa ka ntle go tla lebišwa gape le go go fediša dihlopa tša bosenyi ka gare ga dikgolego.
Presidente o bolela gore go tiiša mebušo ya selegae ke tsela ye botse ya go lwantšha bosenyi, le go go tlhabolla metse ya magaeng le ya mpshafatšo ya ditoropo.
Presidente Mbeki o lebogile ka moka bao ba bego ba le go Kopano ya Mešomo go Lefapha la Setšhaba. O ile a tsopola pulamadibogo ya Tumelelano, 'Batšeakarolo go Kopano ya Mešomo ya Setšhaba ba kopana ka nako yeo e lego gore tlhotlo ya go šomana le mošomo wa diphethogo ka gare ga bodirela-mmušo e magetleng a yo mongwe le yo mongwe wa rena'.
Modirela mmušo yo mongwe le yo mongwe o tla swanela ke go šoma ka maatla le ka bohlale ka mokgwa wa go bea leihlo le go lekola wo o feletšego, gore ba fane ka tirelo ya ka pejana le go direla batho ka fao go swanetšego ka go latela moeno wa Batho Pele - go etiša batho pele. Ba swanetše go fiwa tlhaho ka ga tegnolotši ya Tshedimošo, le go fiwa bokgoni go mafelo a bona a mošomo.
Tše di latelago di tla dirwa gore go kaonafatšwe tšhomelo e-government e tla netefatša gore go ba le go abelana methopo fao go šomago gabotse le go kopanya tshedimošo ye bjalo ka matswalo, go thoma go šoma, lenyalo le lehu di tla fiwa mmušo ga tee fela, gomme dikgoro tša mmušo di tla abelana ka se.
Foramo ya Bosetšhaba ya Twantšho ya Bomenemene, yeo e fanago ka setswalle seo e rulagantšhitšwego magareng ga makala a mmušo, kgwebo le setšhaba, e tla hlomiwa gore go be le tumelelano setšhabeng mabapi le twantšho ya bomenemene.
Se se tla thuša mabapi le twantšho ya bosenyi le go aga bokgoni bja go lwantšha bomenemene ka gare ga diajensi le mananeo a a šomago gabotse go dikgoro le diprofensi.
Presidente o ile a ruma ka la gore, ' re batho ba mebala, merafe, ditšo le maleme a go fapafapana le mo re tšwago. Eupya re kopane ka dithatswana tše dimilione-milione tšeo di bonagalago le tšeo di sa bonagalego.
Re na le bokamoso bjo bo swanago bjo re ka se kgonego go bo tšhabela ka gore ka moka re batho, re MaAfrika Borwa, re maAfrika...
Re gwanta re lebile go Ngwaga-Kgolo o moswa bjalo ka MaAfrika ao a ikemišeditšego gore ngwaga-kgolo wo e tla ba mengwaga e lekgolo yeo go yona re tla ikhutšago go ba badirwa-sehlabelo ba seemo se re lego go sona, gomme ra thoma go ba bafenyi...
Bjale ka ge re tiiša setswalle le batho ba bangwe ba Afrika re a tlamega go thuša go netefatša gore mo nageng ya rena le mo gohle ka nageng, gago ngwana wa MoAfrika yo a tlago sepela a tšhaba dithunya, babušanoši le tšhomišo-mpe; gore ga go ngwana wa moAfrika yo swanetšego go bolaya ke tlala, malwetši ao a ka thibelwago le go hloka botsebi; gore gago ngwana wa MoAfrika yo a tlago hlabišwa dihlong ke go ba MoAfrika..
Mmušo wa rena, bjale ka ge o kgethilwe ka tsela ya demokrase ke batho ba Afrika Borwa, o tla katana go bona gore boithapo bjo bo a fihlelwa. Re a tseba gore batho ba bantšhi ka gare ga nagale mogohle mo lefaseng le re phelago go lona ba tla latela tsesla ye, e lego tsela ye batho ka moka kgole le kgauswi ba rego ke ya tshepo.
Ge re nyaka go bolela ka merero ye bohlokwa ya setšhaba, ka merero ye e amago batho ba bantšhi ba gešo, phedišo ya bodiidi le go se lekalekane ga merafe le ga bong go tšwela pele go ba dilo tše bohlokwa setšhabeng sa rena.
Mananeo a a swanetše go re kgontšha gore re tšee dikgato tša maleba tša go godiša baswa ba rena ka tumelo tše diswa tšeo di lebišitšwego go go netefatša gore ba gola gabotse gore ba tle ba be baduudi ba ba botse ba maikarabelo.
Re batho ba mmala ya go fapafapana, merafe, dikhaltšhara, maleme le ditšo. Eupya re kopanywa ke dithatswana tše dimilione-milione tšeo di bonagalago le tšeo di sa bonagalego.